Základná škola – Alapiskola, Školská 330, Jelenec

**Plán adaptačného obdobia**

platný od 19.4.2021

Plán je vypracovaný najmä v súlade s rozhodnutím ministra školstva číslo: 2021/12811:1-A1810, metodickým usmernením Návrat do škôl a manuálom Návrat do škôl s účinnosťou od 19.4.2021 a tiež v súlade s ďalšími opatreniami počas mimoriadnej situácie a aktuálnymi opatreniami ÚVZSR.

**I. Nástup na prezenčné vyučovanie**

Od 19.4.2021 žiaci 8.-9. ročníka

Od 26.4.2021 žiaci 5.-7. ročníka

1. Prezenčne sa môžu vzdelávať žiaci, u ktorých je splnená podmienka preukázania sa platným negatívnym testom na COVID-19 u žiaka a jeho zákonného zástupcu (pre školy platí 7-dňová frekvencia bez ohľadu na regionálny COVID automat). Pred nástupom do školy je teda potrebné testovanie. Po nástupe do školy budú žiaci, ktorých rodičia dali písomný súhlas, testovaní kloktacími testami v škole. Rodič sa preukazuje naďalej negatívnym testom v 7-dňovej frekvencii, rovnako aj žiak, ktorý nebude testovaný kloktaním. Formuláre na čestné vyhlásenie o bezinfekčnosti a súhlas so spracovaním údajov je na stiahnutie na stránke školy. Čestné vyhlásenie s prílohami treba priniesť do školy pri nástupe. Rodičov, ktorí nám poslali súhlasy s kloktacími testami iba mailom, prosíme, aby ich v papierovej forme poslali po svojom dieťati v prvý deň nástupu.

2. V prípade, že zákonný zástupca alebo žiak nemá platný negatívny test, žiak sa na prezenčnom vyučovaní nezúčastňuje. Žiak bude mať ospravedlnenú absenciu, len ak zákonný zástupca jeho neprítomnosť riadne nahlási a žiak bude doma spolupracovať s vyučujúcimi a vypracovávať zadané úlohy. Ak si svoju povinnosť zákonný zástupca v priebehu 5 dní školského vyučovania nesplní, tak bude neprítomnosť žiaka neospravedlnená a škola je povinná hlásiť zanedbávanie povinnej školskej dochádzky na ÚPSVAR SR.

3. Rozvrh počas adaptačného obdobia je v rozsahu 5 hodín denne (príloha). Žiaci si nosia učebné pomôcky podľa rozvrhu a pokynov vyučujúcich.

4. Cestovný poriadok školského autobusu platný od 19.4.2021 a potom od 26.4.2021 bude zverejnený na stránke školy. Vzhľadom na vysoký počet prepravovaných žiakov a v záujme zvýšenej ochrany zdravia uvítame, ak rodičia, ktorí na to majú možnosť, sa rozhodnú dopravovať deti vlastnou dopravou.

5. Školská jedáleň je v prevádzke za sprísnených hygienických pravidiel. Kapacita ŠJ je preto v tomto období obmedzená, prosíme teda rodičov, aby na obed prihlasovali svoje deti len ak je to nevyhnutné.

**II. Dodatok k školskému poriadku pre žiakov v súvislosti s opatreniami pomáhajúcimi zamedziť šíreniu ochorenia na COVID-19** (platný aj po adaptačnom období do odvolania alebo do ďalšej úpravy)

1. Žiaci si pri nástupe do školského autobusu dezinfikujú ruky a po celý čas cestovania musia mať prekryté ústa a nos rúškom alebo respirátorom. Odporúčame respirátory vzhľadom na veľký počet žiakov v malom priestore.
2. Žiaci vstupujú do budovy cez šatňu. V šatni sa zdržiavajú iba nevyhnutný čas potrebný na prezúvanie.  V šatni sa nezdržiavajú a nezhromažďujú. Po prezutí idú priamo do triedy.
3. Žiaci pri vstupe do školy sú povinní podrobiť sa dezinfekcii rúk prípadne aj meraniu telesnej teploty, či už pri vstupe alebo v priebehu dňa.
4. Žiaci nosia rúška alebo respirátory tak, aby mali neustále prekrytý nos aj ústa. Rúška a respirátory nosia žiaci všade vo vnútorných i vonkajších priestoroch školy.
5. Zákonný zástupca zabezpečí žiakovi náhradné rúško alebo respirátor, ktorý žiak nosí v taške.

V prípade potreby náhradný respirátor alebo rúško poskytne žiakovi aj škola.

1. Vo svojich triedach žiaci sedia počas vyučovania vždy na svojom mieste, určenom zasadacím poriadkom a nemenia ho. Vo všetkých priestoroch školy udržiavajú vzájomný odstup.
2. Žiaci sa počas pobytu v škole nemiešajú s inými triedami – zostávajú v kmeňových učebniach na všetkých vyučovacích hodinách alebo chodia s vyučujúcim von oddelení od ostatných žiakov. Aj pri pobyte v školskom areáli majú rúška alebo respirátory.
3. Počas prestávok sa žiaci zdržiavajú v triede, na toaletu chodia individuálne (nie vo dvojiciach, či skupinkách), kde trávia iba nevyhnutný čas.
4. Žiaci dodržiavajú základné hygienické pravidlá, predovšetkým si čo najčastejšie umývajú ruky mydlom, prípadne môžu používať vlastnú dezinfekciu. Desiatu konzumujú tak, aby mali odstup od ostatných spolužiakov.
5. Učitelia aj týždenníci pravidelne vetrajú priestor učební. Učitelia veľkými oknami, týždenníci malými oknami.
6. Obedy sa v ŠJ vydávajú podľa špeciálneho rozvrhu tak, aby bol dodržaný plynulý chod ŠJ, vydanie stravy do 3 hodín, dezinfekcia stolov a nemiešanie detí rôznych tried.
7. Žiaci sa presúvajú do jedálne v sprievode určeného učiteľa. Pri vstupe do jedálne ši žiaci dezinfikujú ruky. Sedia vždy na tom istom mieste, ktoré majú určené zasadacím poriadkom.
8. Žiaci nosia rúško resp. respirátor aj v priestoroch školskej jedálne, sňať si ho môžu iba pri konzumácii jedla pri jedálenskom stole na nevyhnutný čas.

**III. Organizácia prezenčného vyučovania**

 **1. Časové vymedzenie adaptačného obdobia**

Adaptačné obdobie začína 19.4.2021 pre žiakov 8. a 9. ročníka a 26.4.2021 pre žiakov ostatných ročníkov II. stupňa. V pláne je rozpracovaná organizácia prezenčného vyučovania pre žiakov oboch stupňov a platí teda pre celú školu. Predpokladaná zmena a prechod na poadaptačné obdobie bude v termíne 10.5.2021.

 **2. Ciele:**

2.1 postupne prejsť z dištančného na prezenčné vyučovanie tak, aby žiaci neboli vystavovaní prílišnej záťaži a zvykli si na bežný školský režim,

2.2 predísť prípadnému sklamaniu z nenaplnených očakávaní žiakov a minimalizovať stresové situácie

2.3 zabezpečiť bezpečné prostredie minimalizujúce šírenie ochorenia na COVID-19.

 **3. Stratégie k naplneniu cieľov**

3.1.1 Upravený rozvrh s redukovaným počtom hodín so zameraním na podporu socializácie s triednym učiteľom.

3.1.2 Nehodnotiť známkami a nepísať písomky počas prvého týždňa od návratu žiaka do školy, používať hlavne metódy rozhovoru a skupinovej práce na zistenie úrovne vedomostí žiakov; zistené výsledky využiť ako zdroj pre úpravu cieľov vzdelávania na obdobie do konca školského roka, nie ako zdroj hodnotenia žiakov.

3.1.3 Poskytnúť spätnú väzbu na vypracované zadania z dištančného vzdelávania,

3.1.4 Venovať pozornosť precvičeniu učiva preberaného počas dištančného vyučovania,

3.2.1 Získať informácie od rodičov o prípadnom prežití traumatizujúcej udalosti, aby sa dal zaujať citlivý prístup k žiakovi a nadviazať s ním osobnú komunikáciu v bezpečnom prostredí v spolupráci so školským psychológom.

3.2.2 Triedne aktivity zamerať na:

 - rozvoj komunikácie a riešenie konfliktov,

 - prevenciu problémového správania,

 - rozvoj pozitívnej klímy v triede,

 - rozvoj empatie a tolerancie,

 - opatrenia proti šikane.

 Voliť vhodné metódy týchto aktivít tak, aby žiakov motivovali a boli pre nich príťažlivé a zaujímavé.

3.2.3 Venovať individuálnu pozornosť žiakom so švvp v spolupráci s triednymi učiteľmi, špeciálnym pedagógom a školským psychológom.

3.3.1 Pokiaľ počasie a charakter vyučovania dovolí realizovať časť vyučovacích a triednych aktivít. Dôsledne dodržiavať školský poriadok s dodatkom, ktorý je uvedený v časti č. II tohto dokumentu.

3.3.2 Učitelia vyučujúci prvú hodinu trávia čas v triede so žiakmi po príchode žiakov do školy pred vyučovaním, aby zabezpečili dozor nad žiakmi a zamedzili ich stretávaniu so žiakmi z iných tried.

3.3.3 Počas triednych aktivít sa triedni učitelia zamerajú aj na vysvetľovanie dôležitosti dodržiavania ROR (ruky - odstup – rúško/respirátor) a ostatných hygienických pravidiel, preberú so žiakmi dodatok k školskému poriadku, zameraný na zamedzenie šírenia ochorenia COVID-19.